PMB-bejaardes vermoor voor huis aan die brand gesteek is | Maroela Media
Die polisie ondersoek ŉ dubbelmoord nadat die liggame van ŉ bejaarde egpaar Donderdag in hul gebrande huis in Pietermaritzburg in KwaZulu-Natal aangetref is.
Kol. Jay Naicker, provinsiale polisiewoordvoerder, het gesê die egpaar, albei in hul 70’s, is in hul huis in die Oribi-gebied deur ŉ onbekende hoeveelheid verdagtes aangeval. “Albei slagoffers is met ŉ skerp voorwerp in hul nekke gesteek, en hul televisiestel is gesteel,” het Naicker gesê.
Die aanvallers het die egpaar se huis aan die brand gesteek voordat hulle van die toneel gevlug het.
Maroela Media het vroeër berig paramedici van Netcare 911 is omstreeks 02:30 na die egpaar se huis ontbied. “Brandbestryders was nog besig om die brand te blus toe paramedici by die toneel opgedaag het,” het Chris Botha, woordvoerder van Netcare 911, gesê. “Die twee bejaardes se liggame is gevind nadat die brand geblus is.”
Lees ook: PMB-dubbelmoord: Name van bejaardes bekend
Wreed en barbaars is nog sagkens gestel vir hierdie egpaar se dood. Sterkte aan hulle familie en vriende met hulle verlies. Die steel van die televisie klink vir my net na ‘n rookskerm en nie na die werklike motief vir die gebeure nie. Vang die wreedaards en gooi die sleutels ver weg.